মমতা বন্দ্যোপাধ্যায় জাতীয় সংহতির প্রতীক। তাঁকে ‘ভারতরত্ন’ দেওয়া হোক। এমনই দাবি তুললেন তৃণমূলের সাংসদ ইদ্রিশ আলি। 

এই বিষয়ে অন্যান্য খবর

সাধারণ জ্ঞান বাড়াতে চান! ঘুম থেকে উঠেই মুখ্যমন্ত্রীকে ফলো করুন


এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, গত শুক্রবার এক সর্বভারতীয় সংবাদ সংস্থাকে ইদ্রিশ বলেন, ‘‘মমতা বন্দ্যোপাধ্যায় জাতীয় সংহতির প্রতীক। উন্নয়ন ও সম্প্রীতিরও উনি প্রতীক। তিনি একজন অতুলনীয় মহিলা। আমার মতে, তাঁকে ‘ভারতরত্ন’ দেওয়া উচিত।’’
প্রসঙ্গত, পশ্চিমবঙ্গের মুখ্যমন্ত্রী জাতীয় ইস্যুতেও বারে বারে মুখ খুলেছেন। প্রতিবাদ করেছেন। গত ৮ নভেম্বর নোটবন্দির দু’বছর পূর্ণ হয়। সেই দিন মমতা টুইট করে জানিয়ে দেন— ‘এই বিরাট নোটবন্দি কেলেঙ্কারির মাধ্যমে কেন্দ্রীয় সরকার দেশকে ঠকিয়েছে। এটা অর্থনীতিকে ধ্বংস করেছে। লাখো লোকের জীবনকে নষ্ট করেছে। যারা এটা করল জনতা তাদের শাস্তি দেবে।’
এর আগে অসমের নাগরিকপঞ্জিরও প্রবল বিরোধিতা করেছিলেন তিনি। জাতীয় ইস্যুতে তাঁকে যথেষ্ট তৎপর থাকতে দেখা যায়। বিশেষত, কেন্দ্রের বিজেপি সরকারের বিরুদ্ধে মুখ্যমন্ত্রী রীতিমতো খড়্গহস্ত।